**JEGYZŐKÖNYV**

**Hidas Község Önkormányzat**

**Képviselő-testületének**

**2021. július 1. napján**

**megtartott nyilvános közmeghallgatásáról.**

**JEGYZŐKÖNYV**

A jegyzőkönyv készült **2021. július 1.napján** 17.00 órai kezdettel

Hidas Község Önkormányzat Képviselő-testületének nyilvános közmeghallgatás ülésén.

**Az ülés helye**: Hidas, Erkel Ferenc utca 8.

Művelődési Ház

**Jelen vannak:**

1. Berg Csaba polgármester

2. Dévai Margit képviselő

3. Fábián Izabella képviselő

4. Fényes Endre képviselő

**Valamint:**

Dr. Tóth Attila jegyző

Hitter István hangtechnika

Meghívott vendég: Gaál Zoltán főmérnökség vezető - Mezőföldvíz Kft

**Távol:**

Borsosné Schwáb Rita alpolgármester

Dr. Balázs Dalma Brigitta képviselő

Orosházi Szandra képviselő

Lakosság részéről 22 fő érdeklődő volt jelen.

**Berg Csaba polgármester** köszöntötte a megjelenteket és egyben tájékoztatta a jelenlévőket, hogy Borsosné Schwáb Rita alpolgármester, Dr. Balázs Dalma Brigitta képviselő, Orosházi Szandra képviselő egyéb elfoglaltság miatt- a meghívott vendégek közül Ratting János – Mezőföldvíz Kft. műszaki igazgatója - nem tudnak részt venni a mai közmeghallgatáson. Megnyitotta a közmeghallgatás ülését és megállapította, hogy a képviselő-testület határozatképes, a megválasztott 7 fő képviselőből 4 fő képviselő jelen van. Ezt követően ismertette a kiküldött meghívó szerinti napirendet.

Kérdés, hozzászólás nem hangzott el, így a képviselő-testület egyhangúan -4 igen szavazattal, ellenszavazat és tartózkodás nélkül minősített többséggel elfogadta a közmeghallgatás napirendjét

**Az elfogadott napirend: Hidas ivóvízellátással kapcsolatos probléma, közérdekű kérdések javaslatok.**

**Berg Csaba polgármester** elmondta, hogy Hidas település az ivóvízjavító programhoz csatlakozott már a 2011 évtől kezdődően, hozzáfűzte, hogy nem volt választása Hidasnak hiszen a kormány célja az, hogy regionális ivóvízellátó rendszerek épüljenek ki, ezért is csatlakozott Hidas Bonyhádhoz. Vannak problémák, nagyon sok a csőtérés, ami nem jó a szolgáltatónak sem, és nem jó a lakosságnak sem. Sok időt töltött el a Mezőföldvíznél dolgozó kollegákkal, valamint egy budapesti céggel amikor mérőműszer segítségével térképezték fel a községben, hogy hol lehetnek rejtett csőtőrések- ugyanis több köbméter víz eltűnt. Két helyen is találtak csőtörést, az egyiket a Petőfi utcába, a másikat pedig az Erkel utcába. A Mezőföldvizes kollegák elhárították a hibát. Elmondta, hogy levegő rendszeres tisztítást szeretett volna az egész rendszerre vonatkozóan elvégeztetni, mely tíz millió forintba került volna. A Mezőföldvíz vezetőivel egyeztetve egy szivacsos tisztítást fognak elvégezni az ivóvízhálózat egész rendszerén, és a lerakódott vasat ki fogják tisztítani, melyre szeptember hónapban kerül sor. Tisztába van vele hogy a szolgáltatónak is és az önkormányzatnak is jó minőségű, és tiszta vízzel kell szolgáltatnia a lakosság fele, ezt a feladatot igyekeznek ellátni - a szolgáltatóval együtt azon dolgoznak, hogy a problémák mielőbb megoldódjanak.

Köszöntötte Gaál Zoltánt a Mezőföldvíz Kft. főmérnökét és átadta a szót.

**Gaál Zoltán főmérnök** elmondta, hogy a polgármester úr összefoglalta az információkat. Hozzátette, hogy Hidas település ivóvízellátó rendszerét az ivóvíz minőségjavító program befejezése óta ismeri. Ha Hidas megőrizte volna a kútját és víztisztító rendszert üzemeltetne úgy gondolja, hogy sokkal drágább megoldás lenne az üzemeltetés, karbantartás. Valamint, az sem állta volna meg a helyét, hogy jobb minősége lenne, mint a bonyhádi víz. Nem folyt bele a projektbe, de nem tartotta rossz döntésnek a Bonyhádi ívóvízhálózathoz való csatlakozást. Ezen a pár kilométeren nagyon hamar átér a víz, ez idő alatt nem érheti víziminőség romlás, csak a tartózkodási idő adhat romlást a vízminőséggel kapcsolatban. Az igazi probléma az az, hogy a régi kút üzemelt 30 vagy 40 évet és abból folyamatosan vas és mangán került a hálózatba, ami a csőfalra felrakódott, leülepedett, ez a réteg a mai napig rajta van és eddig nem tudták a hálózatrendszert kitisztítani. Sajnos ez okozza időnkét a problémát**.**  Főként akkor okoz problémát ha az egyik ágon megváltozik a víznek a sebessége, így a felrakódott anyag leválik, **és** sodrással a fogyasztási helyen megjelenik. Hogy lehet ez ellen védekezni? Az elvégzett csőtörés javítása után, a víz sodrásának köszönhetően- a tűzcsapon el tudunk egy pár kilogramm felrakódott anyagot távolítani. A Vízmű üzemeltető ez idáig nem vállalta fel ezt a szivacsos tisztítást. Nem tartozott a mindennapi feladatokhoz, de mivel ilyen gondok vannak a településen a mostani vezetőség engedélyezte, és kérte a főmérnökséget, hogy készüljenek fel a feladatra. A nyári csúcs fogyasztás után kerülne rá sor. Hálózatnak megfelelő szivacsdugót helyeznek el a rendszerben és hálózati nyomással átnyomatják egy szakaszon és a tűzcsapon. Ez a szivacs felület ledörzsöli a rendszer faláról a felrakódott anyagot, szennyeződést, és ez után a rendszerből ez kiöblíthető. Nagy szerencse, hogy a vízminőségjavító program a hálózat jelentős részét rendbe rakta, mivel tisztítóidomokat helyeztek el. Terveink szerint három- négy napot fog igénybe venni ez a hálózat tisztítás. Minden egyes szakasz tisztításánál előzetesen kiértesítésre kerül a lakosság.

Reméljük, hogy ezzel a megoldással elkerüljük a további problémákat. Kérte a lakosságot, hogy tegyék fel kérdéseiket.

**Sági Miklós** lakó hozzászólásába jelezte, hogy amióta Bonyhádhoz tartozikazivóvízellátás azóta van ilyen minőségi víz. Lehet szépíteni, de ő maga tapasztalatból beszél, szűrőket használ folyamatosan. Eddig amig a hidasi kút volt az ellátó nem kellett szűrőt használnia. Nem egyszer hívta a bonyhádi munkaállomást, szolgáltatót, kijöttek, megnézték ……..továbbiakban trágár szavak(kal) illette- hangzot(tak) el. Semmit nem csináltak, a jegyzőnek is megmutatta a szűrőket. Szűrők pillanatok alatt eldugultak, cserélni kellet 47.000,-Ft-ba került a pótlás. Annyi szűrőt elhasznált, hogy normális ember nem kap annyi fizetést egy hónapban. Kérdése hogy régebben miért nem jött ez a sok vas darab, miért nem volt ilye barna a víz? Negyedévente veszik a vízmintát, nem voltak problémák. A PI vízhez is minden felszereléssel rendelkezik, minden héten 5-6 szűrőt cserél.

**Dominó Attila** lakó elmondta, hogy a település legmagasabb pontján élnek, rossz a vízminőség, víznyomásra panaszkodik, csatlakozik az előző hozzászólóhoz szidja a rendszert. Hibabejelentésnél is problémákat észlelt. Szerinte kicsi a szivattyú, ezért is több a probléma az utcájukba.

**Többen beszélnek egyszerre hangosan bekiabálva nem érthető.**

**Ehreth Jánosné** lakó elmondta, hogy büdös a víz, kérdése, hogy az előttük lévő tűzcsapot miért nem tisztítják? Az előző években folyatták többször, folyamatos volt a tisztítás.

**Berg Csaba** polgármester hozzászólásával elmondta, hogy a szolgáltató felé már továbbította

a Jókai utcai tűzcsappal kapcsolatos problémát.

**Ehreth Jánosné** lakó mégsem történt semmi.

**Dévai Margit képviselő** hozzászólásával jelezte, hogy a szennyezett vizet is kifizeti a lakosság, szerinte ez nem korrekt. Felhívta a katasztrófavédelmet is, szerinte etikátlan a Mezőföldvíz Kft. eljárása. A vízminőség nála is probléma**.**

**Szemán András** lakó megjegyzi, hogy sokszor nyálkás a víz, kérdése, hogy mit lehetne tenni. Olvasott egy fertőtlenítős eljárásról.

**Horváth Géza** lakó elmondta, hogy a Kossuth utcában akkor sincs víz, ha máshol végeznek munkálatokat. Kérdése, hogy meglehetne e oldani a szakaszolást**.**

**Dékány István** lakó elmondta, hogy többször kijönnek a Mezőföldvíz Kft. emberei gépekkel is dolgozni, de egyik kaputól a másikig támaszkodnak, többször járok a Magyarfaluba is ott is ugyanezt látom. Megjegyzi, hogy a hidasi kutat ki kellett volna tisztítani.

**Berg Csaba** polgármester hozzászólásával jelezte, hogy a felszólalás előtt elmondta, hogy az ivóvízjavító programhoz való csatlakozásnál nem volt más lehetősége az önkormányzatnak, csatlakozni kellett.

**Dominó Attila** lakó elmondta, hogy nem megfelelő a hibajelentéssel kapcsolatos kommunikáció.

**Horváth Géza** lakó nem találja megfelelőnek a szolgáltató magatartását.

**Pécsi Zoltán** Kodály utcai lakos szintén a vízminőségre panaszkodik., és elmondta, hogy bojler, illetve wc tartály ment tönkre a rendszerbe található szennyeződésektől. Ez miatt panasz levelet is írt a Mezőföldvíz kft. részére, melyben kérte legalább 5 m3 elfogyasztott víz számlázásánál történő fogyasztás elengedését, - mentességet a kifizetés alól. Mindezt azért, mert annyiba került a wc tartály cseréje. Válaszuk az volt, hogy a szerződésben foglaltak szerint ki kell fizetnie, erre nincs mód, ellenkező esetben a bíróságon találkoznak. Önök a mi pénzünkből élnek.

**Varga István** lakó szintén a kommunikációra panaszkodik, a hibabejelentéssel kapcsolatban, valamint elmondta, hogy szintén szűrőket helyezett el, de nem győzi a szűrőberendezés sem.

**Gaál Zoltán** főmérnök elmondta, hogy hallott általa elfogadott és nem elfogadott véleményt. Miért is alakult ki ez a helyzet? Az első megállapítása, hogy a bonyhádi víz minősége tartósan és biztonságosan jó, mint a volt hidasi víz minősége. De ugyanezt megerősítette az ÁNTSZ is. Ezen csatlakozást nem jómaga, sem a polgármester nem döntötte el, hanem az erre szakosodott szervek döntése volt. Az állam erre a beruházásra adta a támogatást, tehát nem volt kérdés, sem választási lehetőség. Az állítás pedig az, hogy megtörtént egy vízminőségjavító beruházás és a helyzet nem javult. Megjegyzésébe kitért arra a következtetésre, hogy valamit megvalósítanak sok pénzből és az nem ér semmit. Most azt tudja mondani, hogy mind a bonyhádi, mind pedig a hidasi vízminőséget is ellenőrizni kell. Nemcsak a saját laborok ellenőrzi, hanem a közegészségügyi és a katatsztrófavédelmi hatóság is, és ezek a hatóságok hozzák meg a megfelelő döntést, hatósági eljárást indítanak probléma esetén. Ilyen esetben a Mezőföldvíz Kft-nek meg kell tenni a megfelelő intézkedéseket. Amikor Hidas településen megtörtént az ivóvízminőségjavítás, akkor teljesen más ponton került be a hálózatba a víz. Ettől az áramlási viszonyoktól minden megmozdult, ami 30- 40 évig békésen leült a rendszerben. Ez természetes folyamat, jó pár hónapig öblíteni, takarítani kellett. Ennek az időszaknak vége, egy biztos, hogy ezzel az átállással újabb vas és mangán nem rakódott le, hiszen a bonyhádi ívóvíznek nagyon kevés az ez irányú tartalma. A vizsgálatok, ellenőrzések rendszeresek, és az elmondottakat megerősítik. Az ő álláspontja az, hogy ami vizet Bonyhádról átpumpálnak Hidasra azt nem lehet kifogásolni.

**Sági Miklós lakó** bekiabált, hogy a vastalanító amikor elromlott Bonyhádon, mely csak 3 hónapig működött, akkor mi volt………azt ne állítsa, hogy akkor is tiszta víz jött a hálózaton.

**Gaál Zoltán főmérnök** folytatva beszédét, elmondta Bonyhád vízellátását két vízmű látja el északi és déli, mindkettő kiépítése 15 éve épült meg. Az északi duplakapacitású mint a déli. Az északi el tudja látni Bonyhád városát ívóvízzel, a déli nem. A vastalanító berendezés ideje lejárt. Volt olyan, hogy töltetcserés ideje alatt csak a déli ment tisztítóval. mivel víznek lenni kell, még ha vas tartalmú is .Ezután jön a vízminőség kérdése. Tehát Bonyhádon az történt, hogy a nagyobb vízműnek egy felújításra volt szüksége, ez három hónapig tartott mire kitermelték, visszatermelték, lefertőtlenítették.

**Sági Miklós lakó** bekiabált… ez tartott három hónapig?

**Gaál Zoltán főmérnök** folytatta igen három hónapig tartott. és ez idő alatt teljes kapacitással a vízmű nem tudta ellátni feladatát, ezért is halmozódott fel a hálózatban a mangán, illetve vas tartalom.

**Folyamatosan bekiabálnak a beszéd alatt, érthetetlen.**

**Dominó Attila lakó** kérdése, hogy miért nincs víz az Ady utcába, ha nincs csőtörés a faluba?

**Gaál Zoltán főmérnök** elmondta, hogy jelzésekre azonnal reagálnak, rögtön nézik a hidasi medence tartalmát, és ha a medencébe megfelelő a víz mennyiség, akkor nyomásnak lennie kell. Most, hogy problémát észleltek és a csőtörések miatt folyamatosan tűnt el a vízmennyiség a medencéből – a két hét alatt elfolyt a vízmennyiség miatt nyomáscsökkenés jelentkezett, ezért valóban a magasabban elhelyezendő ingatlanoknál nem volt víz, mert hirtelen leürült a medence. De ez csak most történt, egyébként a medencébe mindig van víz.

**Pécsi Zoltán, Sági Miklós, Dominó Attila** lakók egyszerre bekiabálnak…érthetetlen.

**Gaál Zoltán főmérnök** kihangsúlyozta, hogy **a** rendszer jól tervezett, a bonyhádi vízmű megfelelő mennyiségű vizet tud adni, az automatika a rendszerre szabályzott. tehát vízhiány akkor van, ha csőtörés van, vagy ha valami probléma következtébe nincs a medencében víz.

**Ismeretlen lakó** kérdése miért kellett váltani a vízszolgáltatás terén, mikor lesz jó minőségű víz?

**Sági Miklós lakó** miért nem lett kitisztítva a rendszer a felújítás során?

**Fényes Endre képviselő** szolgáltatóként a Mezőföldvíz miért nem tud megfelelni a szolgáltatásnak? A pénzünkért nem kapjuk meg a minőséget. A minimális higiéniás szolgáltatást sem érik el. Az önkormányzat többször anyagilag is beszáll a javításokba.

**Dévai Margit képviselő** csatlakozik az előző hozzászólóhoz, és megerősíti, hogy az önkormányzat fizeti sokszor a javításokat.

**Dr. Tóth Attila jegyző** kiigazítja a képviselőt. Önkormányzati tulajdonban van a vízi közmű vagyon, amit használatba adott a Mezőföldvíz Kft.-nek, aki ezért eszközhasználati díjat fizet, úgymond bérleti díjat a hálózat eszközbérléséért. Az eszközhasználati díj évi 2 millió - 2.600.000,- Ft között kerül kiszámlázásra. Törvény szerint ezen eszközhasználati díjat a hálózat karbantartására, fejlesztésére, felújítására lehet csak és kizárólag fordítani. Ezen felül csaknem 70 tolózár felújítására fordított anyagi segítséget az önkormányzat költségvetéséből. Erre az önkormányzat semmiféle támogatást nem kap, a saját bevételi forrásból kellet ezen fejlesztést fedezni. A rendszerrel kapcsolatos felújítási pályázatot a NISZ csinálta, ebbe Hidasnak sok beleszólása nem volt. A több száz méteres szakaszra ezen eszközhasználati díj, mely fejlesztésre, karbantartásra, felújításra használható fel nagyon kevés.

**Dominó Attila lakó** észrevétele, hogy ekkora hálózatra ennyi eszközhasználati díjat biztosítani az biztos, hogy nagyon kevés.

**Dr. Tóth Attila jegyző** elmondta, hogy az eszközhasználati díjat a vízi közmű törvény határozza meg és a bérleti díj felhasználását is.

**Dominó Attila lakó** megjegyezte, hogy a problémák ellenére fizetik a díjakat, és senki sem tudja miért nincs vizük, a medence megfelelő, a bonyhádi víz megfelelő……de vizük nincs, a probléma folyamatosan fennáll. Innentől kezdve nem fogja kifizetni a vizet. De nem csak Önök felé nem fogok fizetni, hanem az önkormányzat felé sem adók tekintetében. Semmilyen eszköz nincs a kezünkben.

**Ismét egyszerre többen beszélnek, érthetetlen.**

**Dominó Attila lakó** Ha a szolgáltató nem tudja a megfelelő szolgáltatást nyújtani, akkor fel kell bontani a szerződést.

**Berg Csaba polgármester** elmondta, hogy ha szolgáltató váltás is lenne, akkor sem lenne nagyon változás. Attól még a rendszerünk nem lenne tiszta. Lehet, hogy a hozzáállás más lenne, de nem tudjuk, hogy a DRV cégnél, hogy működnek a dolgok.

**Dr. Tóth Attila jegyző** elmondta, hogy a Mezőföldvíz Kft-nél új vezetőség van, a polgármester tolmácsolta a problémákat. Főmérnök úr vázolta, hogy szeptember környékén lenne a tervezett tisztítás. Azt is elmondta, hogy a vízminőség javulását ettől a tisztítástól várják. Ezt az önkormányzat számon is fogjuk kérni, és amennyiben nem történik meg, vagy nem lesz megfelelő a tisztítás, és nem stabilizálódik a lakosság vízellátása, úgy jogi útra terelik az ügyet. Kihangsúlyozta, hogy a vízi közmű terén állami törekvés látszik, mellyel kapcsolatban most jelentek meg törvény módosítások. Ha nem lesz változás, ez az állapot nem fenntartható, az önkormányzat átgondolja a szolgáltató váltást.

**Gaál Zoltán Mezőföldvíz Kft. főmérnöke** elmondta, hogy úgy gondolja, hogy jó pár ember rosszul áll a dolgokhoz. A vízszivattyúknak megvan, hogy mennyi vizet kell feltolnia a medencébe és a medence a megfelelő szintjét folyamatosan tartja.

Többen bekiabálnak, egyszerre beszélnek ……. érthetetlen

**Dominó Attila lakó** kérdése akkor miért nincs víz?

**Berg Csaba polgármester** most nincs víz? Jeleztétek? Ha nem akkor a szolgáltató honnan tudja, hogy nincs víz?

**Dominó Attila lakó** elmondta, hogy előző héten a hét napból négyszer nem volt, a múlt héten három nap nem volt víz.

**Berg Csaba polgármester** hozzátette, hogy ez a vízhiány akkor volt mikor még nem találták meg hogy hol folyik el a rendszerből a víz.

**Gaál Zoltán főmérnök** elmondta, hogy szombaton volt a medencénél, most normális vízszint biztosítja a hálózati nyomást.

**Kérő Imre lakó** elmondta, hogy az a probléma, az,, hogy az ő ingatlanjaik a tározó felett vannak.

**Gaál Zoltán főmérnök** ezzel kapcsolatban azt tudja elmondani, hogy amikor kiépítették a rendszert, akkor úgy határozták meg a magastározó szintjét, hogy legfelső ingatlannál ott legyen meg a nyomás. Ha a tározó felett építkeztek, akkor ott már előbb utóbb odaér, hogy csökken a nyomás és nem tudjuk biztosítani a másfél bar vizet. De ha erről nekik tudomásuk van, akkor ezeknek az ingatlanoknak külön nyomásfokozót kell építeni, hogy nekik is megfelelő legyen a víz mennyisége. De ez nem az ő feladata, míg meg nem rendelik, hiszen valaki engedte, hogy oda építkezzenek.

Ekkor csak egy újabb nyomásfokozó beépítésével lehet megvalósítani a megfelelő nyomást ezen ingatlanokhoz.

**Dominó Attila lakó** akkor aki az építési engedélyt kiadta, az miért nem jelezte nekik? Miért az ő hibája?

**Gaál Zoltán főmérnök** kérte, hogy térjenek ki a vízdíjra. Ön elégedett lenne, ha jönne a víz és Ön csak fele vízdíjat kellene fizessen.

**Dominó Attila lakó** kijelentése: nem.

**Gaál Zoltán főmérnök** elmondta, hogy a szolgáltató ekkor még nagyobb bajba kerülne, mert még ennyit sem tudna karbantartásra, felújításra fordítania, és még jobban felélné a víziközmű vagyont, hiszen az állaga folyamatosan romlik.

Sokszor fordul az önkormányzathoz, ha van egy probléma, amit megszeretne oldani, és nincs rá fedezet.

**Berg Csaba polgármester** egy kis türelmet kért, és megkérte a főmérnök urat, hogy az Ady utcára külön hangsúlyt fektessen. Menjenek ki, mérjék fel és külön vizsgálják ki. Elmondta, hogy az új főnökség is megígérte, hogy jobban odafigyelnek községünkre. Várjuk a szivacsos tisztítást, és ha nem lesz változás, akkor lehet esetleg egy szolgáltatóváltás kezdeményezésén dolgozni, de hangsúlyozta, hogy egyáltalán nem biztos abban, hogy ott nem lennének problémák.

**Ismeretlen:** Kinek a dolga a hibák kivizsgálása miért nem történ eddig meg? Miért kellett erre gyűlést összehívni.

**Berg Csaba polgármester** elmondta, hogy a gyűlést ő hívta össze, mert már nagyon unja, hogy éjjel, nappal ez miatt hívja a lakosság. Neki hiába szólnak és teszik fel a kérdéseket. Csak is kizárólag ezért hívta össze és hívta meg a szakembert, hogy neki tegye fel a lakosság a kérdéseit, mert érdemben ő tud válaszolni.

**László Árpád lakó** elmondta, hogy a Mezőföld vizes kollegák szaktudásával van a problémája, és elmesélte az elfőttük lévő csőtöréssel kapcsolatos munkálatok problémáit.

**Berg Csaba polgármester** elmondta, hogy a szakember hiányról tudnak, mivel a probléma nem egyedi. Higgyék el, hogy a szolgáltató is törekszik, országos probléma, hogy öreg a hálózat. Nekik is és az önkormányzatnak is az az érdeke, hogy tiszta, jó minőségű ívóvízzel tudják a lakosság igényét kielégíteni.

**Szemán Szabolcs lakó** kérdése, hogy mi a garancia arra, hogy a tisztítás után nem lesz több csőtörés?

**Ehreth Jánosné lakó** kérdése, hogy mikor várható a településen a vízminőség mérése, és hol mérik? Bonyhádon folyamatosan mérik a vízminőséget.

**Berg Csaba polgármester** elmondta, hogy természetesen vizsgálják, mérik a vizet rendszeresen az óvodába, hivatalba, iskola, öno. A tűzcsapok ellenőrzése folyamatban van. Erre különösen oda fog figyelni.

**Dévai Margit képviselő** kérdése csőtörés után miért nem tisztítják át rögtön a rendszert és miért került szennyeződés a rendszerbe!

**Gaál Zoltán főmérnök** elmondta, hogy csőtörés esetén a nyomást le kell venni a hálózatról, ekkor kifolyik belőle a víz. Normális esetben a nyomás alatti hálózatba nem kerül semmi, mivel nyomás alatt van, - kifolyik belőle a víz. Ha levesszük a nyomást akkor vagyunk veszélyhelyzetbe, hogy bekerülhet kívülről szennyeződés.

Erre két előírásuk van. Az egyik üres csőbe mielőtt összeteszi a dolgozó meszet rak bele, hogy azon a szakaszon egy nagyobb fertőtlenítés történjen meg. Ha összeszerelte akkor pedig kötelessége leöblíteni. Ez a megfelelő eljárás a csőtöréseknél. Ebből fertőzés nem szokott származni. Akkor nagyobb a veszély, ha tartósan nyitva marad a cső, tehát otthagyja éjszakára nyomás nélkül.

Egyszerre beszélnek, érthetetlen

**Gaál Zoltán főmérnök** elmondta, hogy felhívja a vízműves kollegák figyelmét, hogy minden egyes csőtörés után figyeljenek arra, hogy 10 m3 vizet mindenképp ki kell engedni, hogy tisztuljon a rendszer és cserélődjen a hálózatban lévő víz mennyisége.

**Frey Józsefné lakó** kérdése, hogy miért nem lehet csak rövid szakaszon átmosni csőtörés után a rendszert, miért megy át az egész falun és mindenhol zavaros, sáros a víz. Miért kell a lakosságnak is még otthon is addig engedni a vizet míg tiszta nem lesz. Utána átmossa a mosógépet, de meleg vizet nem lehet engedni csak hideget, mivel bűzös, nem beszélve a bojlerről. A rendszer levegős, és valahányszor csőtörés van sáros víz folyik a csapokon. Valamikor sárga, valamikor habzik, éjfélkor egy pohár vizet nem lehet meginni ilyen melegben. Három hetente van csőtőrés, és ez minden alkalommal így van.

Az ivóvizünk vas tartalma 600 egység, nem tudja pontosan milyen egységnek nevezik, de úgy tudja, hogy az iható ívóvíz vastartalma nem lehet 300 egységnél több. Az a lényeg, hogy iható víz legyen. Ez az állapot az ivóvízzel tavaly augusztus óta folyamatos. Az, hogy hol van víz, vagy hol nincs, az belső probléma, de az, hogy nincs iható, tiszta vize a lakosságnak, nem lehet használni a mosógépet, mert egy fehér ruha mosásánál sárgán veszi ki. Erre szeretne választ kapni, hogy ez a probléma miért áll fenn? Annyiszor el lett mondva, hogy régi a hálózat, akkor nem érti, hogy miért azóta van probléma amióta Bonyhádhoz csatlakoztak, - akkor a régi rendszer az nem szennyeződött? Végig hallgatta a főmérnök urat, hogy a bonyhádi víz rendben van, de ez nem 10 éves probléma, ez most van és ismételten hangsúlyozta, azóta vannak problémák mióta Bonyhádról kapja Hidas az ivóvizet. Most arra vár választ, hogy mit csináljanak, amikor ilyen zavaros, ihatatlan a víz és nem tudják használni az elektromos berendezéseket.

**Gaál Zoltán főmérnök** teljesen egyetért a mosással kapcsolatos észrevételekkel és elmondta, hogy igen ő is azon az álláspontoson van, hogy ez a probléma megengedhetetlen. Azt állítja, hogy amikor csőtörés van a hálózat megkeveredik és ha elkezdik a rendszert öblíteni az mindenhol megmozgatja a vizet.

Ha van a hálózatba vas akkor ez megjelenik a rendszerben. Ezt meg próbálják orvosolni, tökéletes nem tudja, hogy mikor lesz. Célja az, hogy szűnjenek meg ezek a problémák.

**Frey Józsefné lakó** kérdése, lehet e szakaszolni az öblítési folyamatoknál?

**Gaál Zoltán főmérnök** jelezte, ha a tűzcsapot megengedik, akkor mindenhol megemeli a sebességet .A fertőzött csőtörésből eredő vizet ki kell hogy engedje.

**Berg Csaba polgármester** elmondta, hogy csőtöréseknél nem attól ilyen problémás a víz, hogy belemegy a sár és a kő. Hanem amikor rárakják a nyomást fel keveredik a víz.

**Mokos Károly lakó** szintén megkérdezi, hogy miért azóta van probléma mióta Bonyhádhoz csatlakozott Hidas?

Többen egyszerre beszélnek: érthetetlen

**Ehreth Jánosné lakó** kérése, hogy a jegyzőkönyvet tegyék közzé az önkormányzat honlapján

**László Árpád lakó** kérdése, ha a protokoll szerint járnak el a csőtörés esetén, akkor miért ilyen koszos a víz? Mi oldódik még ki a tisztítás során a hálózatból?

**Gaál Zoltán főmérnök** ismételten elmondta, hogy ők átvettek egy vízrendszert, ami már üzemelt. A vízrendszerben levő hibákat ki kell javítani, és folyamatos vízszolgálatást biztosítani. emellett javaslatot kell tenni a tulajdonosnak, hogy milyen fejlesztéseket kell elvégezni, hogy jobb legyen a szolgáltatás. Ha nagyon sok a csőtörés a szakaszon, rögtön megy és javaslatot tesz, hogy azt a szakaszt cseréljék ki KPM csőre. A vízminőség javító programot is külső szakembergárda csinálta meg, ők átvették üzemeltetésre. Ezzel azt hangsúlyozta, hogy ő személy szerint az üzemeltetésért felelős és a karbantartás részéért. A fejlesztés már nem az ő kompetenciája. A tározó állapotára is azt tudja mondani, hogy fel kellene újítani, de nem tudja megvalósítani, mert erre nincs pénze a kft.-nek.

**Frey Józsefné lakó** az ivóvíz minősége kinek a felelőssége?

**Gaál Zoltán főmérnök** a szolgáltató felelőssége, melyet a hatóság és az önkormányzat kér számon.

**Frey Józsefné lakó** a sárga víz által okozott kár kinek a felelőssége?

**Gaál Zoltán főmérnök** Más szemszögből közelíti meg. Ő ismételten elmondja - az üzemeltetésért felelős, az, hogy nincs vastalanító - azt nem tudja megvalósítani - mert nem az övé a tulajdonjog, ezért együtt kell, hogy működjen a tulajdonossal. Szakmai részét képviseli, tolmácsolja, javaslatot tesz a tulajdonos fele, hogy mit kellene csinálni. A fejlesztés megvalósítása attól függ, hogy a tulajdonosnak mekkora forrása van rá. Tehát a tulajdonos dönti el, mivel ő a település felelőse.

**Frey Józsefné lakó** kérdése akkor mikor várható, hogy jó ivó vizük lesz, - fél év múlva?

**Gaál Zoltán főmérnök** elmondta, hogy abban kell bízni, hogy szeptember hónapban elkezdődik a szivacsos tisztítás és megoldódik a probléma.

**Fábián Izabella képviselő** javaslata, hogy fel kellene mérni, hogy mely településrészen rosszabb a víz minősége.

**Gaál Zoltán főmérnök** kijelenti, hogy ő műszaki szakember, hiszek abban a folyamatban, ha megnézem, kijavítom eredményhez jutok.

**Szemán András lakó** elmondta, hogy régebben falusi emberek dolgoztak a Vízműnél, ezek a régi szakemberek, akik ismerték a helyszínt már nincsenek, valószínűleg a központosítás az oka.

**Gaál Zoltán főmérnök** elmondta, hogy az állam az összes Viziközmű kft. államosítani szeretné, ezen dolgoznak.

**Berg Csaba polgármester** hozzátette, hogy arra fel kel készülni, ha kilépnek a Mezőföldvíztől akkor az egész viziközmű vagyont át kell adni az államnak.

**Gaál Zoltán főmérnök** hangsúlyozta, hogy nem érkezik be annyi bevétel, hogy fejleszteni tudjanak. Az állam kezdi kiszorítani az önkormányzatokat.

**Ismeretlen lakó** van e megoldás a problémákra, mi lesz, ha nem felel meg a szivacsos tisztítás?

**Gaál Zoltán főmérnök** elmondta, ha tisztítás lesz, akkor a gerincvezetéket tisztítják, a bekötő vezetéken maradhat szennyeződés. Először legyen kitisztítva a rendszer, és ha ismételten fennáll majd az adott probléma, akkor térjenek vissza rá.

Jelen pillanatba a szolgáltató csinálja meg a szakembereivel. A cél az, hogy a lebegő, ülepedő anyagok 90 %-át tudják eltávolítani. Ezt a módszert a tisztításra találták ki, és sikeresen működik, bízik benne, hogy az eddigi problémák tisztítás után megoldódnak.

**Szemán András lakó** kérdése, hogy ez a tisztítási folyamat hány napot vesz igénybe?

**Gaál Zoltán főmérnök** elmondta, hogy összeállítanak egy programot, minek megfelelően megpróbálják 4 nap alatt 5 órás napi munkákkal megoldani a tisztítási feladatokat.

**Sági Miklós lakó** kérdése, hogy Hidason a mosónál, ahol bejön a víz van e szűrő berendezés.

**Gaál Zoltán főmérnök** válaszával jelezte, hogy nincs szűrőberendezés.

**Sági Miklós lakó** kérdése, hogy miért nem tesznek oda egyet?

**Gaál Zoltán főmérnök** válaszával jelezte, hogy odaraknak szűrőt, ahol folyamatos probléma van. ha tennének is, akkor a település a saját kutjára kellene, hogy tegye a vas és mangántalanítót.

Ismételten elmondta mérnöki szemszögből az üzemeltetői feladatokat a vízellátással kapcsolatban. Tizenöt éve működik a vas- és mangántalanító Bonyhádon, azóta minimális az üledék.

Többen beszélnek egy kérdés még elhangzott bekiabálva:

Miért nem szakaszolják le a rendszert csőtöréskor, hogy ne egész Hidast érintse a vízhiány?

**Gaál Zoltán főmérnök** Hidason nem körvezetéskes a hálózat kiépítés, tehát nem lehet szakaszolni.

**Berg Csaba polgármester** mivel több hozzászólás, kérdés nem hangzott el, megköszönte a részvételt és a közmeghallgatást befejezettnek nyilvánította.

K.m.f.t.

Berg Csaba Dr. Tóth Attila

polgármester jegyző